
 Използване на mod\_deflate
============================


Mod\_deflate е модул на уеб сървъра Apache. Използва се за компресиране на трансферираното съдържание от сървъра към браузъра на потребителя с цел намаляване на генерирания от сайта трафик. Компресията се извършва автоматично без да е нужна интеракция от страна на потребителя - единственото условие е браузърът му да поддържа gzip компресия. Повечето съвременни браузъри като Internet Explorer, Mozilla Firefox, Chrome, Safari и др. имат такава вградена поддръжка и не е нужна инсталация на допълнителен софтуер.   
  
• **Как протича gzip компресията?**   
  
Браузърът на клиента изпраща автоматично информация дали поддържа gzip компресия, когато направи запитване към сървъра за определен файл - например http://www.example\_domain.com/index.html. Ако сте конфигурирали Apache да използва mod\_deflate, то съдържанието на index.html ще бъде компресирано в gzip формат и изпратено на браузъра. Той от своя страна ще разкомпресира gzip файла и ще го покаже в прозореца на потребителя като обикновен html файл без потребителят да е разбрал за тези операции.   
  
• **Как да използвам mod\_deflate?**   
  
За да използвате mod\_deflate е нужно да създадете файл с име **.htaccess** (обърнете внимание на точката пред името на файла) със следното съдържание:   
  
<IfModule deflate\_module>  
 AddOutputFilterByType DEFLATE text/css text/csv text/html text/plain text/richtext text/sgml text/tab-separated-values application/javascript application/x-javascript httpd/unix-directory  
 AddOutputFilter DEFLATE html htm shtml php php4 pl rb py cgi css js txt  
 BrowserMatch ^Mozilla/4 gzip-only-text/html  
 BrowserMatch ^Mozilla/4\.0[678] no-gzip  
 BrowserMatch \bMSIE !no-gzip !gzip-only-text/html  
</IfModule>  
 Съхранете този файл в директорията, в която искате да използвате gzip компресия. Имайте предвид, че .htaccess файловете имат рекурсивно действие - това означава, че настройките са активни не само за директорията, където се намира .htaccess файла, но и за нейните поддиректории.   
Чрез горния .htaccess файл mod\_deflate компресията ще бъде активна за всички **HTML**, **SSI,****PHP**, **Perl**, **Ruby**, **Python**, **CGI**, **Cascading Style Sheets**, **JavaScript** и **текстови** файлове.

